Hraško, Igor, poslanec NR SR (2014-10-17):
Ďakujem pekne. Vážený pán minister, kolegyne, kolegovia, milí občania, tu mám napísaný už len záver toho, čo budem chcieť teraz predniesť. V prvom rade by som však reagoval na kolegu Číža, ktorý tuná hovoril niečo o ľuďoch, ktorých si my kupujeme, aby potom tuná nejak sa tvárili pred Národnou radou. Tak mu môžem povedať, že ja som v živote nikoho nikdy nikde nekupoval pre nejakú, žiadnu príležitosť, ja to nepotrebujem. To, ak je to jeho praktika, hovoril z vlastnej skúsenosti, tak dobre, budiž, ako sa hovorí, podľa seba súdim teba. Takže a ešte na jedno margo, pán Číž tu celý čas nie je, bohviekde sedí, čo robí, pofajčieva alebo niečo možno popije a potom pribehne a vyjadrí sa úplne nezmyselne k tomu, čo sa tu vlastne od rána deje, a nielen od rána, ale vlastne od včerajška. Pretože ak hovoril, že tuná neni konštruktívna diskusia ani nič podobné, tak včera sme práve konštruktívne diskutovali s pánom ministrom, poslanecké kluby opozičné, tie, ktoré mali záujem na tom, aby sa naozaj pripravil podklad, ktorý by bol prechoditeľný, pretože na schválenie ústavného zákona je potrebný väčší počet hlasov ako na schválenie bežného zákona, takže sa naozaj racionálne riešilo, predložili sa racionálne pozmeňovacie návrhy, o ktorých sa včera diskutovalo s pánom ministrom. A on teraz príde a tuná rozpráva úplné bludy, že tuná nie je vecná diskusia, že tuná, zase proste úplne od veci. Ale to je jeho typický prístup, povie si svoju faktickú a potom zase zmizne. Takže odporúčal by som mu buď sedieť tuná a dávať pozor a vnímať to, že čo sa tuná rozpráva, alebo potom sa vôbec radšej nevyjadrovať, lebo to vyznie dosť smiešne. Ako som spomínal, predostreli sme určité požiadavky, pretože po prvom predložení novely vodného zákona, kde bolo jasné, že niekto naozaj ide urobiť kšeft, sa prišlo teda k tomu, že sa ide chrániť voda a dokonca ústavou, prišiel, prišlo znenie, ktoré ale takisto malo svoje muchy, a bola polemika o tom, či sa dá nejakým spôsobom niekde vykľučkovať z niečoho, aby to nebolo zneužiteľné opäť v prospech niekoho, ale prišiel aj text sporného bodu alebo teda sporného § 17a novely vodného zákona po prípadnom prijatí novely ústavy na ochranu vody a v podstate vyzerá to tak, že naozaj by to mohlo byť v podstate prechoditeľné. Ja sám však mám ešte vnútorné nejaké otázniky, nakoľko teda naozaj prvé, bol pripravený kšeft, druhé, zrazu ochrana, že človek prevrátil nie 180, ale možno aj viacej ako 360 stupňov, čo je v tomto prípade podozrivé, ale dá sa to chápať na druhej strane, pretože na jednej strane, keď nám nevyšiel kšeft, tak z toho vybŕdneme aspoň tak, že ideme teda sa zastávať alebo teda stať, stavať do polohy ochrancov, tých najväčších na svete, ale to je v podstate politická hra, ktorú musíme akceptovať, a teda buď sa jej prispôsobíme, alebo niečo urobíme tak, aby z toho dotyční nevybŕdli len tak, pretože vieme, že pôvodný zámysel bol úplne iný. V každom prípade dospelo sa po nejakých diskusiách k určitému spoločnému kompromisu a ja som čakal, že kolega Puci, teda ako prizvaný, ako taký garant toho pozmeňováku sa prihlási ako prvý do rozpravy s pozmeňovákom, ale nevadí, však bude na konci, sme rýchlejší, nevadí. V každom prípade, keďže to ešte u mňa evokuje, naozaj ešte niekoľko otázok. Prvá moja otázka je taká, že potrebujeme sa ponáhľať. V tomto prípade si odpoviem sám. Myslím si, že nepotrebujeme sa až tak ponáhľať, pretože naozaj jedná sa o prijatie strategického rozhodnutia, jedná sa o novelu Ústavy Slovenskej republiky a naozaj často sa v poslednom čase hovorí o tom, že z ústavy si poslanci robia trhací kalendár. Ústava je naozaj najvyšší zákon štátu a nemali by sa prijímať jej zmeny len na základe naozaj nejakých vyjdených bublín a káuz na povrch zemský a naozaj mala by byť zachovaná jej kontinuita tak, aby naozaj zmeny sa diali na tých nižších úrovniach zákonov alebo teda legislatívy všeobecne. Keďže sa nemáme kam ponáhľať, aj napriek tomu, že sme dospeli k určitému kompromisu, k určitej dohode naprieč nie úplne celým, ale politickým spektrom, aj napriek tomu by som poprosil a požiadal pána ministra o akési ešte odloženie tohto návrhu. To znamená, že môj procedurálny návrh, ktorý teraz prednesiem, je v tom, aby sa ďalej nerokovalo o tomto bode programu – a teraz dôvetok – do času, kým ministerstvo nepripraví nasledovné dokumenty, pretože to bola jedna z takých podmienok, ktoré sme tam dávali alebo teda ktoré sme dávali aspoň na tlačovej besede predvčerom, kde sme teda žiadali ministerstvo ešte o jeden ústupok, ktorý nebol akýmsi spôsobom zapracovaný, a to, aby ministerstvo naozaj vypracovalo v čo najkratšom čase register vydaných povolení vodárenským spoločnostiam, ktorý bude pravidelne aktualizovaný tak, aby bol k dispozícii k nahliadnutiu verejnosti kedykoľvek. Ďalej aby ministerstvo v čo najkratšom čase pripravilo strategický dokument o vodnej bilancii a kvality vôd na Slovensku, pretože toto je jedna z podmienok, z ktorých sa dá vôbec vychádzať, na základe teda čoho my môžeme, a či z čoho máme poskytovať vôbec pomoc vo forme humanitárnej pomoci alebo núdznej pomoci v prípade teda vody na Slovensku. Aj keď vieme, že v súčasnosti sa už takéto veci realizujú medzi Slovenskom a Maďarskom na určitých úsekoch, a to som hovoril už vlastne vo svojich predchádzajúcich prvých príspevkoch, že niekde tá voda na úseku v Maďarsku chýba, tam ju môžeme posielať my, na inom úseku zase chýba nám a Maďari nám ju môžu naspäť posielať. Ale to je, by som povedal, vecou takých bilaterálnych dohôd a okrem toho výmena vody na hraničných pásmach sa riadi európskou smernicou z roku 2006. No a tretím bodom je prognóza využívania vodných zdrojov na Slovensku na najbližších 20 rokov. Pretože ako sme už hovorili včaššie, a hovoril o tom aj kolega Chren, niektoré vodné zdroje, a hovoril som to aj ja vo svojich predchádzajúcich príspevkoch, niektoré vodné zdroje sa nám strácajú a strácajú sa tým, že sa znehodnocuje kvalita vody, ktorá je využiteľná z týchto vodných útvarov. Máme tuná kontamináciu, o ktorej som hovoril, a je to teda, jedná sa o Žitný ostrov, nielen bývalá Dimitrovka, ale aj samotný Slovnaft kontaminuje spodné vody pod Žitným ostrovom a my potrebujeme naozaj reálne vedieť, aká je tá kvalita vody na tom Žitnom ostrove a aké sú do budúcnosti možnosti jej využitia, a hlavne teda či sa zabráni ďalšej kontaminácii, alebo kontaminácia bude pokračovať. A, samozrejme, to aj v súvislosti s vodným dielom Gabčíkovo, ktoré teda vzdulo tie hladiny, a tá cirkulácia podzemných vôd už nie je taká, ako bývala kedysi, čiže to prirodzené čistenie tam akosi chýba. Takže je to moja prosba, nebudem teraz na nikoho kričať, naliehať ani nič podobné, je to moja prosba, naozaj, nemáme sa kam ponáhľať, pretože sa jedná o strategické rozhodnutie. Včera na stretnutí s pánom ministrom padla teda aj poznámka ku spornej Legnave, že Legnava už teda alebo teda firma, ktorá má záujem o minerálku v Legnave, už ťahá potrubie alebo môže ťahať potrubie zo Slovenska do Poľska cez hranicu a v podstate ústavným zákonom by sa jej zabránilo. Myslím si, že tuná je možné vyvodiť zodpovednosť už teraz, nakoľko úradník na ministerstve životného prostredia nemal na základe čoho vydať povolenie na výstavbu alebo schválenie povolenia na výstavbu rúry do Poľska, ak o to požiadal špecializovaný stavebný úrad, nakoľko ním, podľa teda zákona na to nemal v žiadnom zákone oporu. To znamená, že navrhujem, aby sa teda zrušilo vydané stavebné povolenie na základe zistených pochybení. Uvažovalo sa aj o možno podaní trestného oznámenia v zneužití právomoci verejného činiteľa, ešte sa skúmajú teda niektoré právne aspekty tohto, možno k tomu aj dôjde, pretože som dostal informácie z určitých kruhov, že sa na tom pracuje. V každom prípade toto by bola taká legitímna možnosť a naozaj by sa týmto spôsobom zabránilo tej výstavbe tej rúry do Poľska, a teda zabránilo by sa aj preprave minerálnej vody z územia Slovenska mimo územia Slovenskej republiky. Takže procedurálny návrh som podal, a teraz poprosím pána ministra, ak to bude akceptovateľné, aby to naozaj teda zvážil, či by to bolo možné, pretože skutočne nám chýbajú naozaj podklady, na základe ktorých by sme do budúcnosti vedeli povedať, že áno, toľkoto vody máme k dispozícii, toľkoto vody môžeme poskytnúť, a hlavne v ktorých častiach Slovenska, pretože niekde tej vody budeme mať naozaj málo, budeme ju potrebovať, ale zase z tej časti, a bolo to tu už tiež spomínané, už sa v Barcelone dováža voda vo veľkých cisternách, tankeroch, takže možno budeme musieť aj my vodu z našich vodných zdrojov prevážať na inú časť Slovenska. Ďakujem pekne.